Diari Oficial de la Generalitat Valenciana


Sumari del DOGV 5813, del 24-07-2008 (2008/9203)

ORDE de 26 de juny de 2008, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes destinades al foment de sistemes de producció de races ramaderes autòctones en règims extensius a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5813

Data del DOGV
:   24-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9203


Data del document
:   26-06-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * legislació
    * ramat
    * genètica
    * espècie protegida

ORDE de 26 de juny de 2008, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes destinades al foment de sistemes de producció de races ramaderes autòctones en règims extensius a la Comunitat Valenciana. [2008/9203]
La Conselleria d'Agricultura, Pesca i Alimentació té, entre els seus objectius, el foment de formes de producció ramadera lligades a la terra i a l'ús de races autòctones, i establix, per tant, ajudes a les explotacions ramaderes valencianes que compten amb prou base territorial, subscriguen un compromís amb l'administració que reflectisca la seua reorientació cap a estes formes de producció i complisquen els requisits previstos en esta orde.
En el Reial Decret 1724/2007, de 21 de desembre, s'establix la base normativa de les ajudes estatals destinades al foment de sistemes de producció de races ramaderes autòctones en règims extensius. D'acord amb l'article 8 del reial decret esmentat, correspon a la Comunitat Valenciana convocar les subvencions i determinar diversos aspectes de la seua tramitació, com ara l'òrgan competent per a la seua tramitació, resolució, control i pagament, per la qual cosa es fa necessària la publicació d'esta orde.
Per tot això, a proposta de la directora general de Producció Agrària,
ORDENE
Article primer. Establiment del procediment de tramitació
S'establix, com a annex I, el procediment de concessió i pagament de les ajudes estatals aprovades per mitjà del Reial Decret 1724/2007 per a la seua aplicació als sistemes de producció de races ramaderes autòctones en règims extensius de la Comunitat Valenciana.
S'establix, com a annex II, la taula d'equivalència entre UTH i capacitat de les diferents espècies zootècniques.
S'establix, com a annex III, el model normalitzat de sol·licitud inicial d'ajudes.
S'establix, com a annex IV, el model normalitzat de declaració responsable de compromisos.
S'establix, com a annex V, el model normalitzat de declaració de superfícies.
DISPOSICIONS ADDICIONALS
Primera. Finançament
Les ajudes regulades en esta orde es concediran a càrrec de la línia T 3082000 del capítol IV del programa 714.80, "Desenvolupament i millora de la ramaderia".
Segona. Declaració prèvia de compatibilitat amb el Tractat Constitutiu de la Comunitat Europea
El pagament de les ajudes regulades en esta orde quedarà condicionat per la decisió positiva sobre compatibilitat amb el mercat comú per part de l'òrgan competent de la Comissió Europea, d'acord amb el que s'establix en els articles 88.3 del Tractat Constitutiu de la Comunitat Europea, i 9.1 de la Llei 38/2003, de 17 de novembre, General de Subvencions, tal com s'establix en la disposició final segona del Reial Decret 1724/2007.
DISPOSICIONS FINALS
Primera. Delegació de resolucions
Es delega en el director general competent en matèria de ramaderia la concessió, la denegació i el pagament de les ajudes previstes en esta orde.
Segona. Disposicions de desplegament
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.
Tercera. Entrada en vigor
Esta norma entrarà en vigor l'endemà de la publicació en el Diari Oficial de la Comunitat Valenciana.
València, 26 de juny de 2008
La consellera d'Agricultura, Pesca i Alimentació
MARITINA HERNÁNDEZ MIÑANA
ANNEX I
Procediment de concessió i pagament de les subvencions destinades al foment de sistemes de producció de races ramaderes autòctones en règims extensius a la Comunitat Valenciana.
Apartat primer. Objecte de l'ajuda
S'establix una línia d'ajudes al foment de sistemes de producció de races ramaderes autòctones en règims extensius a la Comunitat Valenciana.
Les ajudes es concediran als titulars d'explotacions ramaderes de la Comunitat Valenciana que subscriguen els compromisos establits en l'article 5 del Reial Decret 1724/2007.
Apartat segon. Definicions
A l'efecte d'esta orde, s'entendrà per:
a) Explotació ramadera: les inscrites en el Registre d'Explotacions Ramaderes de la Comunitat Valenciana creat per mitjà de la Llei 6/2003, de 4 de març, de Ramaderia de la Comunitat Valenciana.
b) Sistemes de qualitat diferenciada agroalimentària: els aplicats per les persones físiques o jurídiques les formes de produir dels quals es troben definides en el Reglament (CE) núm. 509/2006, del Consell, de 20 de març de 2006, sobre especialitats tradicionals garantides dels productes agrícoles i alimentaris; el Reglament (CE) núm. 510/2006, de 20 de març de 2006, sobre la protecció de les indicacions geogràfiques protegides i de les denominacions d'origen protegides dels productes agrícoles i alimentaris; el Reglament (CE) núm. 834/2007, del Consell, de 28 de juny de 2007, sobre la producció i etiquetatge dels productes ecològics i pel qual es deroga el Reglament (CEE) núm. 2092/91, i en les normatives sobre producció ramadera integrada. També tindran esta consideració els sistemes d'etiquetatge facultatiu establits per la legislació comunitària o nacional.
c) Raça autòctona espanyola: la raça classificada com a tal d'acord amb el Reial Decret 1682/1997, de 7 de novembre, pel qual s'actualitza el Catàleg Oficial de Races de Bestiar d'Espanya.
d) UBM: unitat de bestiar major. Per al càlcul de les UBM de l'explotació es tindrà en compte el cens de l'explotació segons dades de les bases de dades oficials en la data del primer dia de presentació de sol'licituds, aplicant les taules de conversió de l'annex del Reial Decret 1724/2007.
e) Càrrega ramadera: el nombre d'UBM que suporta generalment anualment una hectàrea de superfície agrària de l'explotació amb aprofitament ramader.
f) UTH: unitat treball home. És la quantitat de treball que un treballador desenvolupa durant 1.920 hores a l'any, d'acord amb la taula d'equivalència entre el cens de l'explotació en els registres oficials en la data d'inici de presentació de sol'licituds, especificada en l'annex II.
g) Superfície: la relació de les parcel'les agrícoles de l'explotació destinades a generar recursos naturals necessaris per a la producció ramadera, siga en forma de pastures o de cultius.
Apartat tercer. Beneficiaris
Podran ser beneficiaris d'ajudes els titulars d'explotacions ramaderes que complisquen la condició de petita i mitjana empresa, segons la definició de l'annex I del Reglament 70/2001, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses, que estiguen inscrits en el Registre d'Explotacions Ramaderes de la Comunitat Valenciana creat per mitjà de la Llei 6/2003, de 4 de març, de Ramaderia de la Comunitat Valenciana, que ho sol·liciten. Estes exigències seran aplicables tant a persones físiques com jurídiques, com també a les comunitats de béns que puguen dur a terme els projectes, les activitats o els comportaments o es troben en la situació que motiva la concessió de la subvenció i es comprometen a realitzar per un període de cinc anys els compromisos establits en l'article 5 del Reial Decret 1724/2007.
Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.
Apartat quart. Activitat subvencionable
L'activitat subvencionable serà l'exercici de l'activitat ramadera amb animals reproductors que pertanyen a races autòctones que estiga orientada a la consecució d'una producció ramadera d'acord amb el que s'establix en l'article 4 Reial Decret 1724/2007.
Apartat cinqué. Requisits i compromisos
Els requisits i compromisos que han de posseir els titulars de les explotacions ramaderes perquè puguen ser beneficiaris de les presents ajudes són els establits en l'article 5 i en l'annex del Reial Decret 1724/2007, segons l'espècie o espècies zootècniques de què siga objecte l'explotació ramadera. Així mateix, la càrrega ramadera de l'explotació, independentment de l'espècie zootècnica de què es tracte, haurà de ser com a màxim d'1,5 unitats de bestiar major (UBM) per hectàrea.
Si durant el període de vigència del compromís el beneficiari traspassa totalment o parcialment la seua explotació a un altre titular, este podrà assumir el compromís durant el període que quede per complir. Si no se subroga el compromís, el beneficiari estaria obligat a reembossar les ajudes percebudes més els interessos legalment establits.
El termini per a comunicar, per part del beneficiari, el canvi de titularitat podrà realitzar-se en el termini dels deu dies hàbils següents a la data en què el beneficiari o el seu drethavent estiga en condicions de fer-ho.
En la comunicació hauran de figurar les dades del nou titular i els del titular anterior juntament amb la conformitat que dóna traspàs al total o a part de l'explotació. La comunicació haurà d'estar firmada pels dos titulars.
En el cas d'un nou titular sense compromís anterior, se subrogarà en els compromisos adquirits pel titular anterior i pel temps restant. Així mateix, haurà d'adjuntar a la sol·licitud la documentació acreditativa de la seua identitat i la resta de documentació necessària especificada en l'orde de convocatòria.
Apartat sisé. Quantia, compatibilitat i límits de les ajudes
La quantia de les ajudes previstes en esta orde serà de 100 euros per UBM d'animal reproductor reconegut com a pertanyent a raça autòctona de foment, i de 130 euros per UBM d'animal reproductor reconegut com a pertanyent a raça autòctona de protecció especial, i no podran superar els 6.000 euros per explotació ramadera. No obstant això, si, a més a més, l'explotació ramadera està inclosa en un programa de qualitat diferenciada agroalimentària, podran incrementar-se fins en un 20% les quanties anteriors.
Anualment es fixaran els imports globals màxims pels quals es podran concedir estes ajudes i la línia dels pressupostos generals de la Comunitat Valenciana a què s'imputaran.
Si el conjunt de les ajudes sol·licitades supera els fons disponibles, es tindran en compte els criteris de priorització establits en l'article 9 del Reial Decret 1724/2007.
Així mateix, si no hi ha fons disponibles per a totes les sol·licituds dins d'un mateix nivell de puntuació, tindran preferència les sol·licituds d'empreses que acrediten ocupar un percentatge més gran de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar-ne un percentatge major durant l'àmbit temporal de duració de la subvenció.
Si, ordenats tots els expedients d'acord amb el procediment descrit, queda un grup de sol·licituds en el mateix nivell de preferència i no hi ha prou crèdit per a totes, es procedirà al prorrateig de la quantitat disponible entre les dites sol·licituds que pertanyen al mateix nivell de preferència.
Les ajudes previstes en esta orde seran compatibles amb aquelles altres que establisca amb el mateix objecte, si és el cas, qualsevol altra administració pública.
Apartat seté. Presentació de sol·licituds
Les sol·licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, adreçada al director general competent en matèria de ramaderia de la Conselleria d'Agricultura, Pesca i Alimentació, segons el model establit en l'annex III, en el termini que s'establisca en cada convocatòria anual.
Les sol·licituds es presentaran preferentment a qualsevol de les oficines de la Conselleria d'Agricultura, Pesca i Alimentació de la Comunitat Valenciana, dins del termini establit en cada convocatòria anual, sense perjudici que es presenten als llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i aniran acompanyades de la documentació següent:
1. Documents acreditatius de la personalitat i la capacitat del sol·licitant; còpia compulsada del DNI del sol·licitant, quan este siga persona física, o còpia compulsada de la cèdula d'Identificació fiscal, quan tinga personalitat jurídica. La capacitat d'obrar es realitzarà per mitjà d'escriptura o document de constitució, estatuts o acte fundacional, en què constaran les normes per les quals es regula la seua activitat, inscrits si és el cas, en el registre oficial corresponent.
2. Documents acreditatius de la representació; els qui compareguen i firmen les sol·licituds de subvenció en nom d'un altre presentaran l'acreditació d'esta representació. La persona amb poder suficient a l'efecte de representació hi haurà d'adjuntar còpia compulsada del seu DNI.
3. Declaració responsable de no trobar-se sotmés als supòsits de prohibició per a ser-ne beneficiari, segons les disposicions de l'article 13 de la Llei 38/2003, General de Subvencions.
4. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
5. Declaració responsable sobre obtenció d'altres ajudes amb la mateixa finalitat, amb expressió de la quantia i de l'entitat que les va concedir.
6. Imprés d'alta de manteniment de tercers de la Generalitat Valenciana, acompanyat del certificat de l'entitat bancària de la titularitat del compte en què han d'efectuar-se els pagaments, en cas d'altes, baixes o modificacions de les dades que es troben en poder del sistema d'informació comptable de la Generalitat.
7. Memòria descriptiva de l'explotació que incloga relació de les instal·lacions, allotjaments ramaders, nombre i tipus d'animals i superfície disponible per als animals. Així mateix, s'especificaran els recursos humans de què disposa l'explotació ramadera per mitjà de la valoració en UTH, així com qualsevol altre aspecte a l'efecte de la seua valoració d'acord amb els criteris establits en l'article 9 del Reial Decret 1724/2007.
8. Programa de gestió de l'explotació que justifique la viabilitat econòmica de l'explotació i en el qual s'especifiquen els àmbits següents, a l'efecte de verificació dels requisits establits en l'annex del Reial Decret 1724/2007:
- Medi ambient.
- Benestar dels animals.
- Higiene de l'explotació, inclosa la gestió dels subproductes d'origen animal no destinats al consum humà i els residus.
- Alimentació dels animals.
- Sanitat animal.
- Producció i maneig, inclosa la cria i reposició.
9. Declaració responsable de compliment dels compromisos establits en les lletres a, b i e de l'article 5, i dels requisits específics establits per a cada espècie zootècnica en l'annex del Reial Decret 1724/2007, segons el model establit en l'annex IV.
10. Certificat del secretari de l'entitat oficialment reconeguda gestora del llibre genealògic de la raça, del nombre d'animals reproductors inscrits en este llibre o, si no n'hi ha, reconeguts com a pertanyents al patró racial.
11. Declaració de superfície, segons el model establit en l'annex V.
12. Certificat del president de l'ADS que l'explotació hi està inclosa, o si no n'hi ha, el programa sanitari subscrit pel veterinari responsable de l'explotació en què es preveja almenys el programa sanitari de l'ADS amb influència en l'àmbit territorial de què es tracte, en el cas que existisca ADS constituïda al municipi d'ubicació de l'explotació.
13. Documentació acreditativa del compliment dels criteris de preferència, si és el cas.
14. Qualsevol altra documentació que, si és el cas, s'establisca en les resolucions anuals de convocatòria.
La documentació que s'adjunte a la sol·licitud haurà de presentar-se en document original, juntament amb el qual se'n podrà presentar còpia per a la seua autenticació.
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat) i davant de la Seguretat Social.
Apartat huité. Procediment de concessió
La instrucció del procediment de concessió de subvencions correspon a les direccions territorials de la Conselleria d'Agricultura, Pesca i Alimentació, que realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetran a l'òrgan col·legiat un informe d'avaluació de les sol·licituds.
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per 3 membres: un cap de servici, un cap de secció i un funcionari, designats per la direcció general competent en matèria de ramaderia.
A la vista de la documentació aportada, inclosa la proposta de l'òrgan col·legiat, la consellera d'Agricultura, Pesca i Alimentació resoldrà la concessió d'estes ajudes, esgotant la via administrativa.
El termini màxim per a resoldre i notificar la resolució de les ajudes serà de sis mesos comptadors a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb les disposicions de l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.
Davant de la resolució, procedirà el recurs de reposició davant de la consellera d'Agricultura, Pesca i Alimentació, en un termini d'un mes comptador des de l'endemà del dia en què tinga lloc la seua notificació, de conformitat amb el que s'establix en els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o bé impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València, en el termini de dos mesos des de l'endemà de la seua notificació, de conformitat amb les disposicions dels articles 10 i 46.1 de la Llei 29/1998, Reguladora de la Jurisdicció Contenciosa Administrativa.
Apartat nové. Justificació del compliment i controls
El compliment de la finalitat per a la qual s'ha concedit l'ajuda serà justificat davant de l'administració fins al 30 de setembre de cada exercici pressupostari per al qual haja sigut concedida la subvenció, per mitjà de la presentació d'una declaració responsable, a la qual s'adjuntarà una memòria on s'analitze el resultat del compliment dels requisits exigits en el Reial Decret 1724/2007.
S'haurà d'acreditar, abans del 30 de setembre de l'exercici pressupostari amb què finalitzen els 5 anys de compromís, l'assistència dins del dit període de compromís a dos cursos de formació organitzats o homologats per la Conselleria d'Agricultura, Pesca i Alimentació, com a mínim. Els cursos hauran de ser almenys de 15 hores de duració cada un i estar relacionats amb la conservació de l'entorn, la millora de races autòctones, la higiene de l'explotació i/o el benestar i sanitat animal. Això no obstant, estaran exceptuats els qui posseïsquen una titulació acadèmica en matèria agrícola o ramadera.
Abans del 30 de setembre de l'últim exercici pressupostari per al qual s'haja concedit l'ajuda, s'haurà de presentar la documentació acreditativa que s'ha arribat, com a mínim, al percentatge de reproductors inscrits en el llibre genealògic, gestionat per una entitat oficialment reconeguda, o si no n'hi ha, reconeguts i certificats expressament per la dita entitat com a pertanyents al patró racial, segons allò que s'ha assenyalat per a cada espècie en l'annex del Reial Decret 1724/2007.
La presentació dels documents anteriors es realitzarà a les oficines de la Conselleria d'Agricultura, Pesca i Alimentació, al marge de la possibilitat que es presenten als llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
Els servicis tècnics de la Conselleria d'Agricultura, Pesca i Alimentació controlaran les sol·licituds de participació, de manera que es garantisca la verificació del compliment de tots els criteris d'admissibilitat establits per la normativa estatal i la present orde. Les verificacions es realitzaran per mitjà de controls administratius, així com controls sobre el terreny.
Apartat deu. Reintegrament de quantitats indegudament percebudes
Si el beneficiari de les subvencions previstes en esta orde incomplix els compromisos i les condicions previstes en esta disposició, amb independència d'altres responsabilitats en què haja pogut incórrer, perdria el dret a la subvenció concedida, amb l'obligació de reembossar les quantitats ja percebudes, incrementades amb els interessos de demora legals.
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Apartat onze. Causes de força major o circumstàncies excepcionals
En els casos de força major o circumstàncies excepcionals que impedisquen al beneficiari continuar amb els compromisos subscrits, no s'exigirà cap reembossament de les ajudes percebudes pel període de compromís efectiu.
Es consideraran causes de força major les següents:
a) Defunció del titular.
b) Llarga incapacitat professional del beneficiari, per un període superior a sis mesos.
c) Expropiació d'una part important de l'explotació, si esta expropiació no era previsible en el dia en què es va subscriure el compromís.
d) Catàstrofe natural greu que afecte considerablement les terres de l'explotació.
e) Destrucció accidental dels edificis per al bestiar de l'explotació.
f) Epizoòtia que afecte la totalitat o una part del bestiar del productor.
El beneficiari o el seu drethavent notificarà per escrit a la Conselleria d'Agricultura, Pesca i Alimentació els casos de força major o les circumstàncies excepcionals, adjuntant-hi les proves pertinents, en el termini de deu dies hàbils a partir de la data en què el seu beneficiari o el seu drethavent estiga en condicions de fer-ho.
Apartat dotze. Revisió
A l'efecte de la revisió de les ajudes regulades en esta orde, caldrà ajustar-se a les disposicions de l'article 12 de l'esmentat Reial Decret 1724/2007.
Apartat tretze. Normativa aplicable
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
ANNEX II
Taula d'equivalència entre UTH i capacitat

ANNEX IIIANEXO IIIANNEX IVANEXO IVANNEX VANEXO V